У час вучобы праходзіла практыку і пэўны час працавала ў дзіцячым садзе. Ёй падабалася займацца з дзеткамі, але ўсё ж пасля заканчэння каледжа, калі выдалася магчымасць вярнуцца на Браслаўшчыну, вырашыла не ўпусціць яе. Прыйшла працаваць у раённы Дом культуры, напачатку акампаніятарам, цяпер яна метадыст. У калектыве маладога спецыяліста прынялі гасцінна. Марына хутка ўлілася ў работу. Гледачы часта маглі бачыць яе выступленні на сцэне РДК. Разам са сваёй сям’ёй яна ўдзельнічала ў конкурсе “Тата, мама, я – музычная сям’я”, у складзе маладзёжнай зборнай – у шоу-праграмах “Цудоўная пяцёрка”, “Міс Браслава – 2013”, дзе атрымала званне “Віцэ – Міс”. Сёлета Марына Карач стала пераможніцай абласнога конкурсу беларускай песні “На зямлі святой Сафіі” ў намінацыі “Дэбют”. Спадзяецца, што гэта не апошняя яе перамога, бо наперадзе яшчэ шмат розных конкурсаў, у якіх яна вельмі любіць удзельнічаць. Лічыць, што гэта добрая магчымасць і сябе паказаць, і на іншых паглядзець.